***Szentendre Rend-trend-je***

*A következő kiadvánnyal a Szentendrei Rendőrkapitányság munkatársai szeretnék tájékoztatni az érdeklődőket, mivel foglalkoztunk Mi*

*az elmúlt időszakban, a Dunakanyarban, Budakalásztól, Visegrádig*

**Ollóval vágta szét élettársa ruháit**

A Szentendrei Rendőrkapitányság Vizsgálati Osztálya folytatott eljárást rongálás vétség elkövetésének megalapozott gyanúja miatt V-K. Hajnalka 33 éves soproni lakos ellen.

A jelenleg rendelkezésre álló adatok szerint a fiatal nő 2014. június 23-án délután ollóval szétvágta élettársa ruháit, valamint a szentendrei otthonukban több berendezési tárgyat megrongált. A 33 éves nőt a rendőrök gyanúsítottként hallgatták ki, mely során elismerte a bűncselekmény elkövetését és vállalta az általa okozott kár megtérítését.

A nyomozóhatóság az eljárást a napokban befejezte és az ügyben keletkezett iratokat megküldte a Szentendrei Járási Ügyészségnek.

**Más nevében tett feljelentést**

Egy dunabogdányi lakos 2013. október 5-én levélben tett feljelentést a Szentendrei Rendőrkapitányságon, mely során elmondta, hogy az egyik szomszédja időnként légpuskával lövöldözik a teraszáról az utca irányába. A nyomozás során a rendőrök megállapították, hogy a feljelentést valójában nem a levélben megjelölt dunabogdányi férfi írta meg és küldte el a rendőrségre, hanem az ő nevével és adataival visszaélve H. Vilmos 58 éves budapesti lakos, aki régóta rossz viszonyban van a feljelentett személlyel.

A fővárosi férfit a Szentendrei Rendőrkapitányság Vizsgálati Osztálya magánokirat-hamisítás vétség elkövetésének megalapozott gyanúja miatt gyanúsítottként hallgatta ki. A nyomozás a napokban – a gyanúsított elleni vádemelési javaslattal - befejeződött.

**Vádemelés a csatornatolvajok ellen**

Feljelentés alapján indult eljárás a Szentendrei Rendőrkapitányságon, mely szerint 2012. november és 2013. február közötti időszakban ismeretlen tettes ereszcsatornát, beltéri ajtókat és zsanérokat tulajdonított el egy Szentendre, annavölgyi ingatlanból.

A rendőrkapitányság nyomozóinak a beszerzett adatok eredményeként sikerült megállapítania, hogy a lopást egy akkor még fiatalkorú szentendrei fiú követte el 2014. február 23-án és február 24-én.

Megállapították továbbá, hogy Z. Sándor 38 éves és H. Zoltán 37 éves szentendrei lakosok szintén régóta tervezték a bűncselekmény elkövetését, azonban a fiatal fiú megelőzte őket.

A Szentendrei Rendőrkapitányság Vizsgálati Osztálya mindhárom férfit gyanúsítottként hallgatta ki. A velük szemben folytatott eljárást a nyomozóhatóság a napokban befejezte és vádemelési javaslattal élt az illetékes ügyészségen.

**Pomázi rendőrök segítettek a fejsérült garázdán**

A jelenleg rendelkezésre álló adatok szerint egy férfi 2014. augusztus 2-án éjjel betörte a pomázi Hév állomásnál található éjjel-nappali üzlet ajtajának üvegét, majd a helyszínről távozott. A Szentendrei Rendőrkapitányság Pomázi Rendőrőrsének járőrei érkeztek a helyszínre a bejelentést követően, átvizsgálták a környéket és a férfira végül a Szentendrei úton találtak rá. A garázda férfi fejének hátsó része erősen vérzett, valamint a testén több könnyebb sérülés volt látható, melyek keletkezéséről ellentmondásosan nyilatkozott. A rendőrök a férfi sérüléseit ellátták a mentők kiérkezéséig.

B. János 52 éves pomázi lakos ellen garázdaság vétség elkövetésének megalapozott gyanúja miatt a Szentendrei Rendőrkapitányság Vizsgálati Osztálya eljárást indított.

 ***Szentendrei Rendőrkapitányság***